En mand fra Hobro, der har hang til de våde varer, ligger muligvis stadig i sin seng med tømmermænd torsdag morgen. Manden prajede onsdag eftermiddag en taxa i Hobro, efter han havde drukket sig stærkt beruset midt på dagen. Det skriver Nordjyllands Politi i sin døgnrapport torsdag. Taxapassageren var så beruset, at han intet kunne - heller ikke betale for sin taxatur, selvom han gerne ville, skriver Nordjyllands Politi. Derfor kørte taxachaufføren passageren til politistationen i Hobro og bad om hjælp, hvor det blev aftalt med vognmanden, at betalingen skulle afklares, når kunden var mindre påvirket af alkoholen. Politiet overtog herefter passageren og kørte ham hele vejen fra Hobro til detentionen i Aalborg, så han kunne få lov at sove rusen ud - hvilket var til stor ærgelse for manden, der har bopæl i Hobro. - Historien melder intet om, hvordan kunden i ædru tilstand er kommet fra Aalborg til Hobro igen, slutter Nordjyllands Politi af i sin døgnrapport.

Opsummering:
En taxachauffør fik sig en tur ud over det normale, da han onsdag eftermiddag blev nødt til at køre en stærkt beruset passager på politistationen.